കോഴിക്കോട് ജില്ലയില് മഴ കുറഞ്ഞുവരുന്നു കോഴിക്കോട്: ജില്ലയില് മഴ കുറഞ്ഞുവരുന്നതായി കേന്ദ്ര കാലാവസ്ഥ വകുപ്പ് റിപ്പോര്ട്ട് ചെയ്തു. ചൊവ്വാഴ്ച ഗ്രീന് അലര്ട്ടാണ് പ്രഖ്യാപിച്ചത്. നേരിയ തോതിലേ മഴക്ക് സാധ്യതയുള്ളൂ. ഏറ്റവും ഒടുവില് ലഭിച്ച റിപ്പോര്ട്ട് അനുസരിച്ച് 20, 21, 22 തീയതികളില് ജില്ലയില് യെലോ അലര്ട്ട് പ്രഖ്യാപിച്ചിട്ടുണ്ട്. 20, 22 തീയതികളില് കേരള ലക്ഷദ്വീപ് കര്ണാടക തീരങ്ങളില് മണിക്കൂറില് 40 മുതല് 50 കി.മീ. വരെ വേഗതയില് വീശിയടിച്ചേക്കാവുന്ന ശക്തമായ കാറ്റിനും മോശം കാലാവസ്ഥക്കും സാധ്യതയുണ്ടെന്ന് കാലാവസ്ഥാവിഭാഗം അറിയിച്ചു. മത്സ്യത്തൊഴിലാളികള് ഒരു കാരണവശാലും കടലില് പോകാന് പാടില്ല.ജില്ലയില് തിങ്കളാഴ്ച കോഴിക്കോട് 6.1 മില്ലി മീറ്റര്, കൊയിലാണ്ടി 23 മി.മീ, വടകര 67 മി.മീ വീതം മഴ ലഭിച്ചു. എല്ലാ താലൂക്കുകളിലും കണ്ട്രോള് റൂമുകള് സജ്ജമാണ്. അണക്കെട്ടുകളിലെയും നദികളിലെയും ജലനിരപ്പ് സാധാരണ നിലയിലാണ്. ആശങ്കപ്പെടേണ്ട സാഹചര്യമില്ലെന്നും ജാഗ്രത തുടരണമെന്നും ജില്ല ഭരണകൂടം നിര്ദേശിച്ചു.